VGIเป็นปีที่ผลงานยากสุดแต่ยังแนะซื้อแม้downsideของกำไร-ราคาหุ้นจำกัด
บล.เมย์แบงก์ กิมเอ็งระบุในบทวิเคราะห์วันนนี้ (7พ.ค.) ว่าบริษัท วี จี ไอ โกลบอล มีเดีย จำกัด (มหาชน) หรือ VGI ผลประกอบการงวดปี 2557/58 (เม.ย. 57 - มี.ค. 58) มีกำไรสุทธิ 838 ล้านบาท หดตัว 27%เทียบช่วงเดียวกันของปีก่อนต่ำกว่าคาด 9%
7 พ.ค. 2558

บล.เมย์แบงก์ กิมเอ็งระบุในบทวิเคราะห์วันนนี้ (7พ.ค.) ว่าบริษัท วี จี ไอ โกลบอล มีเดีย จำกัด (มหาชน) หรือ VGI ผลประกอบการงวดปี 2557/58 (เม.ย. 57 – มี.ค. 58) มีกำไรสุทธิ 838 ล้านบาท หดตัว 27%เทียบช่วงเดียวกันของปีก่อนต่ำกว่าคาด 9%
ส่วนใหญ่เกิดจากรายการตั้งสำรองด้อยค่า และภาษีที่สูงกว่าคาด โดยผลประกอบการปี 2557/58 VGI ได้รับแรงกดดันอย่างหนักจาก เศรษฐกิจในประเทศที่ชะลอตัวเกินคาด จนทำให้เม็ดเงินโฆษณาของอุตสาหกรรมรวมหดตัวลง -8%เทียบช่วงเดียวกันของปีก่อนซึ่งแม้ว่าสื่อบนรถไฟฟ้า และ สื่อในอาคาร ของ VGI จะขยายตัวสวนทางได้ +8%เทียบช่วงเดียวกันของปีก่อนทั้งคู่ แต่ทว่า สื่อในห้างโมเดิร์นเทรด ซึ่งมีความสัมพันธ์กับการจับจ่ายใช้สอยในประเทศอย่างมาก ก็ไม่สามารถต้านทานความอ่อนแอนี้ได้ ผนวกกับ สัญญาพื้นที่โฆษณากับ Tesco ก็ทยอยหมดลงตั้งแต่เดือน ธ.ค. 2557 และ VGI เองก็ตัดสินใจขอยกเลิกสัญญากับ BigC ก่อนกำหนด ตั้งแต่ 30 เม.ย. เป็นต้นไป (ไตรมาส1/58/59) จากปัญหาพื้นที่ เหล่านี้จึงทำให้รายได้จากสื่อในห้างฯของ VGI จึงหดตัวลง-25%เทียบช่วงเดียวกันของปีก่อนใกล้เคียงกับภาพอุตสาหกรรมที่ -23%เทียบช่วงเดียวกันของปีก่อนซึ่งกดดันให้กำไรปกติจึงอยู่ที่ 992 ล้านบาท ลดลง 13%เทียบช่วงเดียวกันของปีก่อน
ในคราวเดียวกันนี้ VGI ถือโอกาสในการตั้งสำรองความเสียหายที่เกี่ยวเนื่องกับการยกเลิกสัญญากับห้างโมเดิร์นเทรดล่วงหน้าทันที 269 ล้านบาท (ก่อนภาษี) ในไตรมาสสุดท้ายนี้เลย (สิ้นสุด มี.ค. 2558) เลยทำให้กำไรสุทธิในไตรมาส4/57/58 จึงออกมาต่ำเพียง 15 ล้านบาท เท่านั้น อย่างไรก็ดีหากไม่รวมรายการพิเศษ ใน 4Q57/58 VGI จะมีกำไรปกติที่ 223 ล้านบาท ลดลง 10%เทียบไตรมาสก่อนหน้าแต่ยังขยายตัวได้ 16%เทียบช่วงเดียวกันของปีก่อน
หมายเหตุ : VGI ประกาศจ่ายปันผลอีก 0.025 บาท/ หุ้น, XD 10 ก.ค. 2558 
โดยเชื่อว่ากำไรปกติค่อยๆฟื้นตัวได้ เทียบไตรมาสก่อนหน้าเข้าไปใกล้เคียงกับไตรมาส 1/57/58 ที่ 257 ล้านบาทได้ตามภาวะเศรษฐกิจ กอรปกับ utilization ของสื่อบนรถไฟฟ้า และอาคาร ยังคงอยู่ในเกณฑ์ดีแข็งแรงกว่าตลาด โดยสิ่งที่เราเห็นหลังการทยอยเลิกสัญญากับกลุ่มโมเดิร์นเทรด คือ อัตรากำไรขั้นต้นที่ดีขึ้นมาก โดยในไตรมาส4/57/58 ฟื้นตัวแล้วเป็น 58.7% ซึ่งสูงกว่างวดปี 2556/57 ซึ่งเป็นปีที่ VGI ทำกำไรเป็นสถิติสูงสุดที่ 57.4% 
นอกจากนี้การตัดสินใจ Big Bath ครั้งใหญ่ในไตรมาสสุดท้ายนี้ น่าจะเป็นการแสดงออกทางอ้อมจากฝั่งของผู้บริหารว่า “จุดต่ำสุด” ของ VGI ได้ผ่านพ้นไปแล้ว การเดินหน้าจากนี้ไป จะอยู่บนเฉพาะธุรกิจที่มีอัตราการทำกำไรสูง ความเสี่ยงต่ำ และ Outperform อุตสาหกรรมสื่อโดยรวมได้ เรายังคงมองภาพ Growth story ในระยะยาวเกาะไปกับการพัฒนาระบบขนส่งมวลชนร่วมกับ BTS เราคงประมาณการปี 2558/59 เรามองว่า downside ของผลกำไร และราคาหุ้นจำกัดแล้ว คงคำแนะนำ “ซื้อ” ราคาเหมาะสม 6.00 บาท/ หุ้น อิง PER 32x (vs กลุ่มสื่อ 48.7x) 